**Hlavný kontrolór Obce Láb – Ing. Silvia Kapášová**

**STANOVISKO HLAVNÉHO KONTROLÓRA**

**K NÁVRHU ZÁVEREČNÉHO ÚČTU ZA ROK 2016**

Predkladá: Ing. Silvia Kapášová

 Hlavná kontrolórka Obce Láb

V Lábe, dňa 22. júna 2016

**STANOVISKO HLAVNÉHO KONTROLÓRA**

**K NÁVRHU ZÁVEREČNÉHO ÚČTU ZA ROK 2016**

V zmysle § 18 f ods.1 písm. c) zákona č. 369/1990 Zb. o obecnom zriadení v znení neskorších predpisov (ďalej len zákon o obecnom zriadení) predkladám odborné stanovisko k návrhu záverečného účtu obce Láb za rok 2016.

Odborné stanovisko k návrhu záverečného účtu za rok 2016 som spracovala na základe predloženého návrhu záverečného účtu obce Láb za rok 2016 (ďalej len návrh záverečného účtu) a finančných a účtovných výkazov spracovaných obcou k 31.12.2016 a vložených do registra účtovných závierok. Návrh záverečného účtu bol zverejnený dňa 31.05.2017 na úradnej tabuli obce.

1. **VÝCHODISKÁ SPRACOVANIA ODBORNÉHO STANOVISKA K NÁVRHU ZÁVEREČNÉHO ÚČTU**

Návrh záverečného účtu obce Láb za rok 2016 je predložený na prerokovanie do obecného zastupiteľstva v zákonom stanovenej lehote, t.j. do šiestich mesiacov po uplynutí rozpočtového roka.

Pri spracovaní odborného stanoviska som vychádzala z posúdenia predloženého návrhu záverečného účtu na základe dvoch hľadísk:

1. **ZÁKONNOSŤ PREDLOŽENÉHO NÁVRHU ZÁVEREČNÉHO ÚČTU**

* 1. **Súlad so všeobecne záväznými právnymi predpismi**

Návrh záverečného účtu obce Láb za rok 2016 je spracovaný v súlade so zákonom

č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách územnej samosprávy“) v z.n.p.

Návrh záverečného účtu zohľadňuje aj ustanovenia zákona č. 523/2004 Z.z. o rozpočtových pravidlách verejnej správy v z.n.p. a zákona č. 597/2003 Z.z. o financovaní základných škôl, stredných škôl a školských zariadení v z.n.p. a ostatné súvisiace normy.

* 1. **Súlad so všeobecne záväznými nariadeniami obce**

Návrh záverečného účtu bol spracovaný v súlade so všeobecne záväznými nariadeniami obce, ako napr.:

Zásadami finančného hospodárenia obce

Zásadami hospodárenia a nakladania s majetkom obce.

* 1. **Dodržanie informačnej povinnosti zo strany obce**

Návrh záverečného účtu bol verejne sprístupnený na úradnej tabuli obce v zákonom

stanovenej lehote, t.j. najmenej 15 dní pred jeho schválením v súlade s § 9 ods. 2 zákona č. 369/1990 Zb. o obecnom zriadení v z.n.p. a s § 16 ods. 9 zákona o rozpočtových pravidlách územnej samosprávy.

* 1. **Dodržanie povinnosti auditu zo strany obce**

Obec v zmysle § 16 ods. 3 zákona o rozpočtových pravidlách územnej samosprávy si splnila povinnosť si dať overiť účtovnú závierku a dodržiavanie ostatných povinností hospodárenia podľa zákona o obecnom zriadení (§ 9 ods. 4). Výrok audítora je súčasťou návrhu záverečného účtu. Účtovná závierka obce Láb poskytuje pravdivý a verný obraz o finančnej situácii obce Láb a o výsledku jej hospodárenia k 31.12.2016.

1. **METODICKÁ SPRÁVNOSŤ PREDLOŽENÉHO NÁVRHU ZÁVEREČNÉHO ÚČTU**

Predložený návrh záverečného účtu bol spracovaný podľa § 16 zákona o rozpočtových pravidlách územnej samosprávy. Obsahuje povinné náležitosti podľa § 16 ods. 5 zákona o rozpočtových pravidlách územnej samosprávy, a to:

a) Údaje o plnení rozpočtu v členení podľa § 10 ods. 3 tohto zákona v súlade s rozpočtovou klasifikáciou

b) Bilanciu aktív a pasív

c) Prehľad o stave a vývoji dlhu

d) Údaje o hospodárení príspevkových organizácií v zriaďovateľskej pôsobnosti obce

e) Prehľad o poskytnutých dotáciách podľa § 7 odst.4 v členení podľa jednotlivých príjemcov

f) Údaje o nákladoch a výnosoch podnikateľskej činnosti

g) Hodnotenie plnenia programov mesta.

Údaje o plnení rozpočtu sú spracované podľa rozpočtovej klasifikácie v súlade s Opatrením MF SR č. MF/010175/2004-42, ktorým sa ustanovuje druhová, organizačná a ekonomická klasifikácia rozpočtovej klasifikácie v znení neskorších zmien, ktorá je záväzná pri zostavovaní, sledovaní a vyhodnocovaní rozpočtov územnej samosprávy.

Obec spracovala a predložila návrh záverečného účtu v oblasti plnenia rozpočtu príjmov podľa ekonomickej klasifikácie na úrovni hlavnej kategórie, kategórie a položky. Návrh záverečného účtu v oblasti plnenia rozpočtu výdavkov spracovala a predložila podľa funkčnej klasifikácie na úrovni oddiel, skupina, trieda, podtrieda a podľa ekonomickej klasifikácie na úrovni hlavnej kategórie a kategórie.

1. **SPRACOVANIE ZÁVEREČNÉHO ÚČTU**

Obec pri zostavení návrhu záverečného účtu postupovala podľa § 16 ods. 1 zákona

o rozpočtových pravidlách územnej samosprávy a po skončení rozpočtového roka údaje o rozpočtovom hospodárení súhrnne spracovalo do záverečného účtu. V súlade s § 16 ods. 2 citovaného zákona obec finančne usporiadalo svoje hospodárenie vrátane finančných vzťahov k zriadeným alebo založeným právnickým osobám a fyzickým osobám a právnickým osobám, ktorým poskytla prostriedky svojho rozpočtu v roku 2016. Ďalej usporiadala finančné vzťahy k štátnemu rozpočtu, k štátnym fondom, rozpočtom iných obcí a k rozpočtu Bratislavského samosprávneho kraja.

Predložený návrh záverečného účtu obce obsahuje povinné náležitosti podľa § 16 ods. 5 zákona o rozpočtových pravidlách územnej samosprávy: údaje o plnení rozpočtu v členení podľa § 10 ods. 3 citovaného zákona v súlade s rozpočtovou klasifikáciou, bilanciu aktív a pasív, prehľad o stave a vývoji dlhu, prehľad o poskytnutých dotáciách podľa § 7 odst.4 v členení podľa jednotlivých príjemcov.

Údaje o hospodárení príspevkových organizácií v zriaďovateľskej pôsobnosti obce, o nákladoch a výnosoch podnikateľskej činnosti a prehľad o poskytnutých zárukách podľa jednotlivých príjemcov návrh záverečného účtu neobsahuje, nakoľko obec nemá zriadené príspevkové organizácie, nevykonáva žiadnu podnikateľskú činnosť a neposkytla žiadne záruky v zmysle všeobecne záväzných právnych predpisov. Záverečný účet neobsahuje ani vyhodnotenie programov, nakoľko obecné zastupiteľstvo prijalo rozhodnutie o nevedení programového rozpočtovania uznesením č. 10/2015 zo dňa 21.1.2015 s platnosťou od roku 2015.

1. **Rozpočtové hospodárenie obce v roku 2016**
	1. **Údaje o plnení rozpočtu**

Finančné hospodárenie obce sa riadilo rozpočtom, ktorý bol schválený uznesením obecného zastupiteľstva č. 90/2015 zo dňa 14.12.2015 ako prebytkový v objeme 669,06 EUR.

Rozpočet bol zmenený jedenkrát:

* prvá zmena schválená dňa 24.08.2016 uznesením č. 46/2016.

Rozpočet bol zostavený podľa § 10 zákona o rozpočtových pravidlách územnej samosprávy a jeho vnútorné členenie je v súlade s týmto zákonom. Obsahuje bežný a kapitálový rozpočet v členení na príjmy a výdavky a finančné operácie. V rozpočte sú vyjadrené finančné vzťahy k ŠR v rámci financovania prenesených kompetencií štátu, finančné vzťahy k štátnym fondom, k zriadeným a založeným právnickým osobám a fyzickým osobám a právnickým osobám, ktorým sa poskytli prostriedky z rozpočtu obce, k rozpočtu iných obcí a k rozpočtom vyšších územných celkov.

V zmysle zákona o rozpočtových pravidlách územnej samosprávy bol rozpočet obce na rok 2016 zostavený v členení na:

a) bežný rozpočet

b) kapitálový rozpočet

c) finančné operácie

s nasledovným predpokladom (v EUR):



Najvýraznejšia zmena rozpočtu v roku 2016 nastala najmä na strane príjmov - zvýšením kapitálových príjmov - očakávaný príjem kapitálovej dotácie na zriadenie zberného dvoru a modernizáciu budovy základnej školy a zapojením rezervného fondu do rozpočtu obce v rámci finančných operácií príjmových. Celkový nárast príjmov o viac ako 350 tis. EUR umožnil zvýšiť kapitálové výdavky a zvýšiť prebytok rozpočtového hospodárenia. Po zmene rozpočtu bol prebytok rozpočtu k 31.12.2016 predpokladaný vo výške 216 288,16 EUR.

Rozpočet celkove:



Celkové hospodárenie obce bolo ukončené prebytkom vo výške 9 729,64 EUR. Súčasťou bežných príjmov sú aj príjmy rozpočtových organizácií vo výške 29 105,83 EUR, čo pozitívne ovplyvnilo aj celkové hospodárenie obce. Plnenie príjmov dosiahlo úroveň 70,5 %, čo bolo spôsobené najmä nedosiahnutím kapitálových príjmov z titulu predaja pozemkov. Uvedené príjmy obec realizovala v roku 2017 a stali sa zdrojom kapitálového rozpočtu roku 2017. Finančné operácie príjmové boli ovplyvnené čerpaním úveru a najmä nezapojením prostriedkov z minulých období v celej predpokladanej výške do rozpočtu roku 2016.

* + 1. **Plnenie bežného rozpočtu**

**Bežné príjmy**



Bežné príjmy obce (vrátane príjmov RO) dosiahnuté v roku 2016 vo výške 1 070 366,87 EUR boli plnené na 104,67 %. Čerpanie výdavkov bolo na úrovni 98,98 %. Hospodárenie bežného rozpočtu bolo ukončené prebytkom vo výške 62 798,09 EUR. Prebytok bežného rozpočtu vytvoril priestor použitia prebytku bežného rozpočtu na krytie kapitálových výdavkov. Medziročne 2015/2016 bežné príjmy klesli, nakoľko v roku 2015 obec čerpala viacero bežných dotácií. Bežné výdavky narástli najmä z dôvodu vyšších transferov na prenesený výkon štátnej správy, najmä v oblasti školstva a vzdelávania.

Najvýznamnejšia položka bežných príjmov sú daňové príjmy. Z príjmov obce (bez RO) vo výške 1 387 023,03 EUR tvoria 597 377,90 EUR daňové príjmy. Ich plnenie bolo na úrovni 103,98 %. 79,87 % daňových príjmov tvoria tzv. podielové dane, teda dane, ktoré sú prerozdeľované zo štátneho rozpočtu z dane z príjmov fyzických osôb. Obec Láb je vo veľkej miere závislá na prerozdeľovanej dani z príjmov fyzických osôb.

Daň z nehnuteľnosti dosiahla objem 63 687 EUR a plnenie na úrovni 95,07 %. Uvedený príjem v porovnaní s rokom 2015 sa zvýšil (rok 2015: 58 429 EUR), aj keď sa plánovaná hodnota nedosiahla. Obec Láb ponúka nové obytné zóny, ktoré zvyšujú predpoklad zvýšenia príjmu z tejto dane.

Plnenie na položke označenej ako Domáce dane na tovary a služby, najmä v položke poplatku za komunálne odpady a drobné stavebné odpady bolo dosiahnuté na úrovni 44 089 EUR a predstavovalo plnenie na 99 %. V porovnaní s rokom 2015 však narástla aj výška tohto poplatku, a to zo sumy 40 570 EUR. Významným daňovým príjmov je aj daň za dobývací priestor. Daň za psa a užívanie verejného priestranstva sú len nevýznamným a doplnkovým príjmom obce.

Príjmy z podnikania a vlastníctva majetku dosiahli 99 %-né plnenie, sumu 32 432 EUR. Jeden z hlavných príjmov od obchodnej spoločnosti Lábinvest za predaj pozemkov a z dividend vzhľadom na ukončovanie činnosti tejto spoločnosti už nemôže byť realizovaný. K 31.12.2015 boli tieto výnosy realizované vo výške 146 040,83 EUR. V súčasnosti neexistuje náhradná činnosť pre túto spoločnosť. Príjmy z podnikania a vlastníctva majetku boli realizované najmä ako príjem z nájomného.

Administratívne a iné poplatky sú plnené na úrovni 108 %. Ide o položku, ktorá je ťažko plánovateľná a môže byť len odhadovaná. Vysoké plnenie je docielené najmä zvýšením príjmov za predaj služieb v školskej jedálni a z príspevku rodičov detí umiestnených v MŠ vzhľadom na jej rozšírenú kapacitu. Objem administratívnych poplatkov 67 872 EUR bol splnený vo výške 73 352 EUR.

Granty a transfery sú položkami, ktoré sú významnými z pohľadu ich objemu (361 465 EUR). Ide najmä o transfery na prenesený výkon štátnej správy (341 041 EUR). Zdroje poskytované zo štátneho rozpočtu tak tvoria aj s prerozdeľovanými daňami 818 191 EUR a predstavujú tak najvýznamnejší zdroj príjmov obce. V roku 2016 však bola obec Láb úspešná aj pri získavaní iných grantov, dotácií a iných podporných finančných schém. Obec získala bežné dotácie od rôznych subjektov, napr. Nadácia SPP, Nadácia ZSE, Ministerstvo vnútra, environmentálny fond, z ktorých boli financované rôzne potreby obec – kultúrne podujatia, vybavenie DHZ, telocvičňa pre ZŠ, atď.

Bežné príjmy RO dosiahli v roku 2016 sumu 29 105,83 EUR, pričom predpoklad bol 20 900 EUR. Základná škola dosiahla príjem 16 435 EUR a materská škola 12 670 EUR.

**Bežné výdavky**

Bežné výdavky boli plnené na 98,98 %. V porovnaní s rokom 2015 vzrástli a index medziročného rastu dosiahol 1,03. Nenaplnené boli najmä položky v programe Pozemné komunikácie (7,70 %), Sociálne služby (77,70 %), Služby občanom (84,14 %), Interné služby obce (86,71 %).



Nízke čerpanie výdavkov v Programe Pozemné komunikácie bolo zapríčinené dvomi základnými dôvodmi: 1) nižšou spotrebou posypových látok a spotreby pohonných hmôt v dôsledku priaznivejších klimatických podmienok (plnenie na 11 %) a 2) len 8 %-ným plnením položky opravy a údržby ciest.

Sociálne služby neboli naplnené v dôsledku nečerpania prostriedkov na opatrovateľskú službu a nižším čerpaním v položke dávok v hmotnej núdzi a iných sociálnych dávok (plnenie na 46 %).

Program Interné služby nebol naplnený v dôsledku nižších prevádzkových výdavkov na chod úradu a iné prevádzkové výdavky.

Prebytok bežného rozpočtu bol plánovaný v sume 24 752 EUR. Po zmene rozpočtu bol prebytok plánovaný vo výške 4 638 EUR, čím boli naplnené zákonné podmienky pri zostavovaní bežného rozpočtu.

Bežné výdavky rozpočtových organizácií v rámci programu vzdelávanie dosiahli 602 743 EUR, čo predstavovalo čerpanie na úrovni 102 %. Z toho základná škola realizovala bežné výdavky vo výške 423 797 EUR a materská škola 178 946 EUR.

* + 1. **Plnenie kapitálového rozpočtu**



Kapitálové príjmy boli naplnené na 19,33 %, t.j. pôvodne sa predpokladala vyššia dotácia na zriadenie zberného dvora. Kapitálové príjmy boli z dotácie na zateplenie budovy materskej školy.

V rámci kapitálových výdavkov bola realizované nasledovné investičné projekty:

Rekonštrukcia vereného osvetlenia – 35 052 EUR

Rozšírenie kapacity materskej školy – 129 796 EUR

Zateplenie budovy materskej školy – 131 462 EUR

Odkúpenie pozemkov pre potreby cintorína – 21 740 EUR

Dobudovanie areálu multifunkčného ihriska – 27 777 EUR

Projektová dokumentácia na kanalizačnú sieť – 11 070 EUR

Výsledkom kapitálového rozpočtu je schodok vo výške 231 053 EUR, ktorý bol krytý finančnými operáciami, najmä dotáciami a prostriedkami z minulých období.

Rozpočtové organizácie v roku 2016 nedosiahli žiadne kapitálové príjmy.

* + 1. **Plnenie finančných operácií**

**Finančné operácie príjmové**

V roku 2016 sa predpokladali príjmy z finančných operácií príjmových, ktoré mali pozostávať najmä z čerpania úveru vo výške 100 tis. EUR, z prostriedkov rezerného fondu vo výške 84 517 EUR a z nevyčerpaných dotácií z roku 2015 vo výške 110 372 EUR. Celková suma príjmov z finančných operácií mala predstavovať sumu 294 889 EUR. Odložením čerpania úveru do roku 2017 dosiahli finančné operácie príjmové čiastku 190 809 EUR. Dočerpané boli prostriedky z dotácie z roku 2015 a uskutočnené čerpanie rezervného fondu na základe uznesení, schválených obecným zastupiteľstvom počas roku 2016.

**Finančné operácie výdavkové**

Finančné operácie výdavkové boli rozpočtované vo výške 44 422 EUR, pričom suma 23 800 EUR predstavovala sumu splátok istín úverov (bez refinančného úveru). Skutočné čerpanie finančných operácií výdavkových predstavovalo 12 824 EUR a predstavovali splátky úverov.

* 1. **Výsledok hospodárenia**

Z analýzy hospodárenia vyplýva, že Obec Láb skončila rozpočtové hospodárenie v roku 2016 nasledovne:

1. v bežnom rozpočte dosiahla prebytok bez vylúčenia mimorozpočtových položiek vo výške + 62 798,09 EUR
2. v kapitálovom rozpočte dosiahla schodok vo výške – 213 053,97 EUR
3. rozdiel medzi príjmami a výdavkami bežného a kapitálového rozpočtu predstavuje schodok vo výške – 168 255,88 EUR.

Schodok hospodárenia bol znížený o sumu 12 497,53 EUR. Upravený schodok bežného a kapitálového rozpočtu dosiahol hodnotu 155 865,52 EUR.

Výsledkom finančných operácií bol prebytok vo výške + 177 985,52 EUR.

Celkový výsledok rozpočtového hospodárenia obce za rok 2016 a po započítaní finančných operácií je 9 729,64 EUR.

Vykázaný výsledok hospodárenia obce bol zistený v súlade s § 2 písm. b) a c) a § 10 ods. 3 písm. a) a b) zákona o rozpočtových pravidlách územnej samosprávy a podľa opatrenia MF SR č. z 10. decembra 2014 č. MF/21231/2014-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len Postupy účtovania).

Z prebytku hospodárenia obce pri jeho vysporiadaní podľa § 16 ods. 6 zákona o rozpočtových pravidlách územnej samosprávy boli vylúčené nevyčerpané účelovo určené prostriedky poskytnuté v predchádzajúcom rozpočtovom roku zo štátneho rozpočtu, nakoľko použitie príspevkov a dotácií podlieha povinnému ročnému zúčtovaniu zo ŠR. Ide o transfer na prenesený výkon štátnej správy v oblasti školstva – účelovo určené s možnosťou použitia v roku 2017 vo výške 12 497,53 EUR.

Skutočná tvorba rezervného fondu po končenej úprave rozpočtového hospodárenia bola v zmysle platnej legislatívy odporúčaná vo výške 5 730,09 EUR.

* 1. **Tvorba a hospodárenie fondov**

V zmysle § 15 zákona o rozpočtových pravidlách územnej samosprávy je obec povinná vytvárať rezervný fond najmenej vo výške 10 % z prebytku bežného a kapitálového rozpočtu. Prebytok hospodárenia po jeho vysporiadaní a úprave činí 5 730,09 EUR.

Obec vytvára len rezervný fond, preto celý prebytok hospodárenia je navrhovaný na rozdelenie v prospech rezervného fondu. O jeho použití rozhoduje obecné zastupiteľstvo.

Počiatočný stav rezervného fondu predstavoval sumu 61 645,91 EUR. Prírastky boli realizované vo výške 86 154,71 EUR a použitie vo výške 80 437,31 EUR. Konečný stav k 31.12.2016 predstavoval 67 363,31 EUR.

1. **Bilancia aktív a pasív**

Stav majetku obce k 31.12.2016 stúpol z hodnoty 3 899 653 EUR na 4 084 280 EUR, a to najmä v položke dlhodobého hmotného majetku. Ďalšou významnou položkou majetku obce je dlhodobý finančný majetok. Najvýznamnejšiu časť dlhodobého hmotného majetku tvoria pozemky (678 408 EUR) a stavby (1 952 956 EUR). Dlhodobý hmotný majetok vzrástol zo sumy 2 523 788 EUR na sumu 2 737 367 EUR. Obec časť majetku využíva aj na prenájom, čím ho efektívne využíva. Časť majetku bola nadobudnutá z nenávratných zdrojov Európskeho spoločenstva a štátneho rozpočtu, čím obec získala majetkové hodnoty s minimálnym dopadom na rozpočet obce. Ide najmä o multifunkčné ihrisko, rozšírená kapacita materskej školy, technické zhodnotenie obecných budov.

Dlhodobý finančný majetok prestavuje sumu 965 531EUR a prestavuje podiel na Bratislavskej vodárenskej spoločnosti a na spoločnosti Lábinvest.

Z pohľadu krátkodobého majetku je stabilnou položkou stav finančných účtov vo výške 240 626 EUR. Stav na bankových účtoch tvorí sumu 238 787 EUR. Ide o vlastné zdroje obce. Finančná likvidita obce sa výrazne zlepšuje a je zastabilizovaná.

Krátkodobé pohľadávky zaznamenali nárast, a to z hodnoty 14 685 EUR na 16 312 EUR, významnejšiu čiastku predstavujú nedaňové pohľadávky. Pohľadávky tvoria zanedbateľnú časť majetku obce, avšak je nutné dôsledne sledovať ich lehotu splatnosti a bonitu.

Vlastné imanie je k 31.12.2016 v hodnote 2 385 917 EUR. Na strane pasív došlo k zníženiu záväzkov z dôvodu vyúčtovania účelových dotácií v sume 110 tis. EUR. Suma nevyúčtovaných dotácií tvorí sumu 12 497 EUR. Dlhodobé záväzky medziročne klesli v dôsledku pravidelného splácania úveru ŠFRB na sumu 199 270 EUR. Ide o návratný zdroj financovania s lehotou splatnosti nad 1 rok. Zdrojom splácania tohto úveru je nájomné od nájomníkov užívajúcimi bytové jednotky vo vlastníctve obce. Krátkodobé záväzky sa zvýšili na sumu 175 994 EUR. Uvedená výška záväzkov súvisí s realizovanou transakciou predaja pozemkov a s tým súvisiacich prijatých dražobných zábezpek vo výške 151 286 EUR. Po vysporiadaní transakcie uvedené záväzky zaniknú. V rámci uvedených záväzkov sú evidované aj záväzky z pracovnoprávnych vzťahov, ktoré boli splatné v januári 2017, záväzky voči dodávateľom a ostatné záväzky.

Zadlženosť obce z pohľadu návratných zdrojov financovania sa výrazne znížila, kedy obec v roku 2016 evidovala zostatok úverov vo výške 18 622 EUR. Obec k 31.12.2016 neevidovala záväzky z bankových úverov po lehote splatnosti.

1. **Prehľad o stave a vývoji dlhu k 31.12.2016**

Zákon č. 583/2004 Z. z. o rozpočtových pravidlách územnej samosprávy § 17 ods. 6 stanovuje podmienky, že obec môže na plnenie svojich úloh prijať návratné zdroje financovania len, ak:

a) celková suma dlhu mesta neprekročí 60 % skutočných bežných príjmov predchádzajúceho rozpočtového roka

b) suma ročných splátok návratných zdrojov financovania, vrátane úhrady výnosov neprekročí 25 % skutočných bežných príjmov predchádzajúceho roka.

Pri skúmaní dodržania podmienok na prijatie návratných zdrojov financovania podľa ustanovenia § 17 ods. 6 zákona č. 583/2004 Z.z. o rozpočtových pravidlách územnej samosprávy možno konštatovať, že:

* z predloženej účtovnej závierky k 31.12.2015, ktorá obsahuje súvahu, výkaz ziskov a strát, poznámky a výkaz o plnení rozpočtu, vyplýva, že skutočné bežné príjmy za rok 2015 boli zaznamenané vo výške 1 259 148,97 EUR vrátane nerozpočtovaných bežných príjmov RO vo výške 40 333,76 EUR
* podľa Účtovnej závierky obce Láb k 31.12.2016, ktorá obsahuje súvahu, výkaz ziskov a strát a výkaz o plnení rozpočtu, obec Láb vykazuje v stave záväzkov návratné zdroje financovania. Stav návratných zdrojov financovania obce Láb k 31.12.2016 je v sume 18 622,64 EUR (bez úveru ŠFRB). Obec Láb nevykazuje žiadne ručiteľské záväzky.

Celková suma dlhu obce Láb k 31.12.2016 v sume 18 622,64 EUR predstavuje 1,48 % skutočných bežných príjmov predchádzajúceho rozpočtového roka (rok 2015: suma 1 259 148,97 EUR); v prípade prepočtu zadlženosti bez zohľadnenia mimorozpočtových príjmov by táto celková suma dlhu predstavovala 1,53% , t.j. neprekročila 60 % skutočných bežných príjmov predchádzajúceho rozpočtového roka. Tým je dodržaná podmienka na prijatie návratných zdrojov financovania ustanovená v § 17 ods. 6 písm. a) zákona č. 583/2004 Z.z. o rozpočtových pravidlách územnej samosprávy.

Celková suma dlhovej služby (ročných splátok návratných zdrojov financovania) v sume 6 000 EUR predstavuje 0,48 % skutočných bežných príjmov predchádzajúceho rozpočtového roka (rok 2015: suma 1 259 148,97 EUR); v prípade prepočtu dlhovej služby bez zohľadnenia mimorozpočtových príjmov by táto dlhová služba predstavovala 0,49 %), t.j. neprekročila 25 % skutočných bežných príjmov predchádzajúceho rozpočtového roka. Tým je dodržaná podmienka na prijatie návratných zdrojov financovania ustanovená v § 17 ods. 6 písm. b) zákona č. 583/2004 Z.z. o rozpočtových pravidlách územnej samosprávy.

1. **Údaje o hospodárení príspevkových organizácií v zriaďovateľskej pôsobnosti obce**

Obec Láb nemá zriadené žiadne príspevkové organizácie.

1. **Prehľad o poskytnutých dotáciách poskytovaných právnickým a fyzickým osobám podľa § 7 ods. 4 zákona 583/2004 Z.z.**

Obec Láb v roku 2016 poskytla zo svojho rozpočtu prostriedky Obecnému športovému klubu Láb. Tieto prostriedky boli obci účelovo poskytnuté od Slovenského futbalového zväzu a výlučne pre vopred stanoveného prijímateľa. Tieto účelovo poskytnuté prostriedky nepodliehali povinnosti vyúčtovania zo strany obce Láb.

1. **Údaje o nákladoch a výnosoch podnikateľskej činnosti**

Obec Láb nevykonávala v roku 2016 žiadnu podnikateľskú činnosť a nemá vydané žiadne oprávnenie k výkonu podnikateľských činností.

1. **Hodnotenie plnenia programov mesta**

Obec Láb na rok 2016 zostavila rozpočet v zmysle funkčnej, druhovej a ekonomickej klasifikácie. Obecné zastupiteľstvo prijalo uznesenie, na základe ktorého obec neuplatňovala programové rozpočtovanie pre rok 2016. Pri schvaľovaní rozpočtu na rok 2016 preto nebola povinnosť zostaviť rozpočet v členení podľa programov a podprogramov, vrátane cieľov a merateľných ukazovateľov. Obsahom záverečného účtu preto nie je hodnotenie efektívnosti programov.

**Z Á V E R**

Návrh záverečného účtu obce Láb za rok 2016 je spracovaný v súlade s príslušnými

ustanoveniami § 16 zákona o rozpočtových pravidlách územnej samosprávy a obsahuje všetky predpísané náležitosti podľa § 16 ods. 5 uvedeného zákona.

Návrh záverečného účtu v zmysle § 9 ods. 2 zákona o obecnom zriadení a § 16 ods. 9 zákona o rozpočtových pravidlách územnej samosprávy bol zverejnený najmenej 15 dní spôsobom obvyklým.

Riadna účtovná závierka a hospodárenie obce boli v súlade s § 9 ods. 4 zákona o obecnom zriadení a § 16 ods. 3 zákona o rozpočtových pravidlách územnej samosprávy overené audítorom.

V zmysle § 16 ods. 10 zákona o rozpočtových pravidlách územnej samosprávy odporúčam obecnému zastupiteľstvu obce Láb uzatvoriť prerokovanie návrhu záverečného účtu obce Láb za rok 2016 výrokom

**SCHVÁLIŤ CELOROČNÉ HOSPODÁRENIE**

**BEZ VÝHRAD.**

v Lábe, dňa 22.6.2017

Ing. Silvia Kapášová, v.r.

Hlavná kontrolórka obce Láb